Nagyvázsony Község Önkormányzatának

4/2006. (III. 20.) sz. rendelete

az önkormányzat közművelődési feladatairól

Nagyvázsony Község Önkormányzatának Képviselő-testülete (továbbiakban: Képviselő-testület) a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. tv. (továbbiakban: Törvény) 77. §-a alapján az alábbi rendeletben (továbbiakban: Rendelet) szabályozza a helyi közművelődési tevékenységgel kapcsolatos feladatait. 

I. rész

Általános rendelkezések

A rendelet célja

1. §

A települési önkormányzat kötelező feladata a helyi közművelődési tevékenység támogatása, ezért fontosnak tartja, hogy rendeletében rögzítse:

a) azokat az alapelveket melyek alapján ellátja az általa kiemelten fontosnak tartott közművelődési feladatokat, a támogatandó közművelődési tevékenységek körét, ezek ellátásának módját és szervezeti formáit,

b) a szakmai és tartalmi tevékenység finanszírozásának alapelveit (forrásait) és mértékét. 

A rendelet hatálya

2. §

E Rendelet hatálya kiterjed:

a) a  közművelődési tevékenységben résztvevő állampolgárokra,

b) a Képviselő-testületre, bizottságaira, 

c) a Képviselő-testület által fenntartott közművelődési intézményekre, közösségi színterekre (működtetőire és alkalmazottaira), az önkormányzat által fenntartott egyéb intézményekre, amennyiben alapfeladataik ellátásán túl közösségi, művelődési feladatokat, szolgáltatásokat is végeznek,

d) közművelődési tevékenység ellátására történő társulás esetén más önkormányzatokra, 

e.) a nagyvázsonyi kisebbségi önkormányzatokra

f.) azokra a nem önkormányzat által fenntartott közművelődési intézményekre, kulturális egyesületekre, társadalmi és civil szervezetekre, egyházakra, magánvállalkozásokra és magánszemélyekre, akikkel az önkormányzat a település közművelődési életének gazdagítása céljából közművelődési megállapodást köt, illetve akiket más módon támogat

A közművelődési feladatok ellátásának alapelvei

3. §

(1) A kultúrához való jog alapvető emberi joga minden állampolgárnak. E jogok nemre, korra, vallásra, politikai meggyőződésre, nemzeti vagy társadalmi származásra való tekintet nélkül mindenkit megilletnek. 

A Képviselő-testület a Rendelet megalkotásával pozitív, tevőleges szerepet vállal a jog gyakorlásához szükséges feltételek megteremtésében, a szervező, a szervezeti és a tartalmi segítségnyújtásban. 

(2) A Képviselő-testület legfontosabb feladatának tekinti a nemzeti kultúra megőrzését, hagyományainak ápolását, a magyarság önazonosságának megtartását és ezen elvek közvetítését a jövő nemzedékek felé.

(3) A Képviselő-testület kiemelt feladatának tartja az egyetemes kultúra értékeinek támogatását.

(4) A Képviselő-testület nem tesz különbséget, illetve nem állít fel rangsort a kultúra és a művelődés egyes területei és megnyilvánulásai, valamint azok „fogyasztói” között, egyenrangúnak tekinti a kultúra és a művelődés ünnepi vagy eseményszerű megnyilvánulásait a mindennapi kulturális célokkal és törekvésekkel. 

(5) A Képviselő-testület kiemelt feladatának tekinti, hogy hozzájáruljon az önszerveződő társadalom kulturális és művelődési szféráinak kialakulásához, a civil kezdeményezések felkarolásához, önszerveződő közösségeik közművelődési tevékenységéhez - illetve távlatilag - a kirívó különbségek megszüntetéséhez, végső soron az esélyegyenlőség megteremtéséhez. 

(6) A Képviselő-testület vallja, hogy a nemzeti és etnikai kisebbségek kultúrája a magyar kultúra szerves része, s hogy a településen élő nemzetiségek elidegeníthetetlen joga önazonosságuk megőrzése és fejlesztése. Ezért az önkormányzat segíti és támogatja ünnepeik, rendezvényeik megtartását, tárgyi és szellemi kultúrájuk gyarapítását, hagyományaik megismertetését, ápolását, gyarapítását, továbbadását. 

(7) A Képviselő-testület a rendeletben vállalt közművelődési feladatait elsősorban az általa fenntartott közművelődési színterek biztosításával és a civil szervezetekkel együttműködve látja el. Az önkormányzat  közművelődési feladatainak ellátása során nem lehet elkötelezett egyetlen vallás, világnézet vagy politikai irányzat mellett, vagy ellen sem.
 

(8) A Képviselő-testület nem egyedül a gazdaságossági, pénzügyi szempontokat kívánja érvényesíteni rendeletének megalkotásával, de a pazarló gazdálkodást - közpénzek iránti felelősségből - a kultúra területén sem tartja kívánatosnak. 

(9) A Képviselő-testület a közművelődési tevékenységet nem választja el, sőt egységben szemléli a kultúra más területeivel, és mint helyi közszolgáltatást támogatja a tudományos és művészeti tevékenységet, a helytörténeti munkát és a közgyűjteményeket.

(10) A Képviselő-testület és intézményei, valamint az önkormányzat által támogatott tevékenység szervezői gondoskodnak arról, hogy a település polgárai a közművelődés lehetőségeiről megfelelő tájékoztatást kapjanak. 

II. rész

Az önkormányzat feladatai 

Az önkormányzat vállalt feladatai 

4. §

A Képviselő-testület feladatának tekinti: 

a) az alapfokú  oktatási intézmények tanórán kívüli közművelődési munkájának, művészeti csoportjainak, szakköreinek, hagyományápoló tevékenységének támogatását - tekintet nélkül a fenntartóra.
b) a gyermek és ifjúsági korosztály művelődésének, művészeti életének (képességeik, készségeik fejlesztésének) és közösséggé formálódásának támogatását, szabadidejének és szünidejének hasznos eltöltéséhez szükséges feltételek megteremtését, 

c) a művészeti tevékenység keretein belül a hagyományos művészeti ágaktól kiindulva, az amatőr alternatív csoportokon keresztül, a kiemelkedő értékeket létrehozó és bemutató művészeti és szellemi alkotóközösségek tevékenységének támogatását, bemutatását,

d) a település szellemi (irodalmi, képzőművészeti, zenei, helytörténeti stb.) kultúrájának, hagyományainak, tárgyi emlékeinek felkutatását, bemutatását, szokásainak, ünnepeinek ápolását (különös tekintettel a településrészek  sajátosságaira), 

e) az önszerveződő csoportok, civil szervetek közművelődési tevékenységének támogatását, 

f) a kisebbségi önkormányzatok kulturális tevékenységét, az anyaországgal való kapcsolattartását, 

g) a közgyűjtemények bővítésének, az ismeretszerzés lehetőségeinek támogatását, 

h) helyi és kerületi kulturális, hagyományőrző rendezvények támogatását,

i) a testvértelepülési kapcsolatok kulturális részének ápolását, 

j) köztéri alkotások helyreállítását, új szobrok, és hagyományőrző emléktáblák felállítását, 

k) a hátrányos helyzetű rétegek kulturális lemaradásának mérséklését, 

l) a környezetkultúra javítását, a településesztétikai kultúra fejlesztését,

m) a rekreációs tevékenység és mozgásos tanfolyamok támogatását, 

n) a szabadidő kulturális célú eltöltéséhez szükséges feltételek biztosításának támogatását, 

o) egyéb művelődést segítő lehetőségek biztosítását, 

p) a közélet, a helyi nyilvánosság kulturális, közművelődési csatornáinak biztosítását, bővítését, 

q) a kulturális programokról szóló tájékoztatást a helyi médián keresztül. 

A Képviselő-testület egyéb feladatai 

5. §

(1)A képviselő-testület  meghatározza a közösségi színtér használatának szabályait, működésének módját, biztosítja a  működéshez szükséges tárgyi és személyi feltételeket.

(2) A Képviselő-testület indokolt esetben engedélyezi az általa fenntartott közösségi színterek más célra történő átmeneti igénybevételét; tevékenységének évente legfeljebb 2 hónap időtartamú szüneteltetését; intézmény létesítése, átszervezése, megszüntetése, illetőleg tevékenységének 60 napon túli szüneteltetése esetén a testületi döntés meghozatala előtt kikéri az illetékes minisztérium állásfoglalását. 
„

 (3) A Képviselő-testület dönt a fenntartásában működő közösségi színtérként működő épületekben székhelyet igénylő civil szervezetek kérelméről, valamint engedélyezi intézményeinek társadalmi szervezet, alapítvány létrehozását.

(4) 

(5) A Képviselő-testület eleget tesz az ágazatra vonatkozó adatközlési és tájékoztatási, valamint minden törvényben szabályozott egyéb kötelezettségeinek. 

III. rész

Az önkormányzat közművelődési feladatellátásának 

szervezeti keretei 

Közművelődési intézmény

6. §

6. §. (1)  A Képviselő-testület a Törvény 78. § (2) bekezdése alapján a Rendelet 4. §-ában felsorolt feladatainak ellátása érdekében közösségi színtereket biztosít. (1. sz. függelék)

(2) a közösségi színtérként működő művelődési ház és könyvtár az önkormányzat költségvetésén belül önálló szakfeladatként szerepel. A szakfeladatok kiemelt előirányzatait a képviselő-testület az éves költségvetés elfogadásával hagyja jóvá .

Közalapítvány 
7. §

A Képviselő-testület egyes közművelődési feladatainak ellátása érdekében kulturális és egyéb célú, de közművelődési feladatokat is támogató közalapítványt hozhat létre (2. sz. függelék).

A közalapítványok feladataikat alapító okiratuk alapján végzik. 

Közhasznú Társaság 

8. §

A Képviselő-testület közhasznú társaságot hozhat létre kulturális, szabadidős tevékenység ellátása érdekében.

Együttműködés

9. §

A Képviselő-testület helyi közművelődési feladatainak ellátása és gazdagítása érdekében együttműködik:

a) nem önkormányzati fenntartású, de a település területén működő közművelődési és közgyűjteményi stb. intézményekkel,

b) települési székhelyű, és tevékenységüket itt kifejtő kulturális egyesületekkel, társadalmi szervezetekkel, közművelődési tevékenységet végző gazdasági társaságokkal,

c) nem települési székhelyű, de a konkrét közművelődés programját helyben kifejtő egyesületekkel, társadalmi szervezetekkel és gazdasági társaságokkal,

d) közművelődési munkát is végző civil szervezetekkel, alapítványokkal,

e) egyházakkal (szervezeteivel, csoportjaival),

f) kisebbségi önkormányzatokkal,

g) magánszemélyekkel.


Közművelődési megállapodás
10. §

(1) A Képviselő-testület feladatainak ellátására közművelődési megállapodást köthet. 

(2) A Képviselő-testületnél közművelődési megállapodás megkötését lehet kezdeményezni a rendelet 3. sz. függelékében található adatlap alapján.

IV. rész

A közművelődési tevékenység irányítása és ellenőrzése

11. § 

A képviselő-testület felügyeli és ellenőrzi a közművelődési feladatok megvalósulását. 

12. §

13. §

A Képviselő-testület az általa biztosított pályázati formákban történő anyagi támogatásokról és azok felhasználásának ellenőrzéséről a költségvetési rendeletben szabályozattak szerint gondoskodik

14. §

A közművelődési megállapodás alapján végzett tevékenység végrehajtásának ellenőrzését a közművelődési megállapodásban kell rögzíteni. 

V. rész

A közművelődési tevékenység finanszírozása

15. §

(1) A Képviselő-testület közművelődési tevékenységének finanszírozásához az anyagi fedezetet az állami normatívából, saját forrásaiból, érdekeltségnövelő minisztériumi és egyéb szakmai pályázatokból, a közművelődési és más intézményi tevékenységből származó bevételekből biztosítja. 

(2) A Képviselő-testület költségvetési rendeletében szabályozza a közművelődési feladatellátáshoz biztosított összes költségvetési támogatás összegét. 

16. §

(1) A Képviselő-testület fenntartásában működő közösségi színterek működéséhez az önkormányzat éves költségvetési rendeletében biztosítja a működéshez szükséges személyi és tárgyi feltételeket.

A műszaki és technikai feltételek korszerűsítéséhez és felújításhoz szükséges forrásokat pályázati lehetőségek kihasználásával lehetősége szerint biztosítja. 

17. §

(1) A Képviselő-testület a települési feladatok, programok, a közművelődési tevékenységek támogatására az éves költségvetési rendeletben pályázat útján igényelhető alapokat biztosíthat.

(2) A Képviselő-testület kiemelt kulturális támogatásra évenként költségvetési rendeletében külön céltámogatási soron konkrét összeget hagyhat jóvá. 

(3) A Képviselő-testület éves költségvetésében biztosítja az önkormányzat szakmai pályázataihoz szükséges önrészt. 

Záró rendelkezés

18. §

(1) E rendelet kihirdetése napján lép hatályba. A kihirdetéséről a körjegyző az önkormányzati hirdetőtáblán történő kifüggeszéts útján gondoskodik.  

(2) A rendelet hatályba lépésével egyidejűleg a  helyi közművelődésről  szóló 19/1998. ( XII. 29. ) Kt. számú rendelet hatályát veszti.

(3) E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvének figyelembe vételével felülvizsgálatra került, és azzal összeegyeztethető szabályozást tartalmaz.

Nagyvázsony, 2006. március 8. 

       Szombati József s. k.




Dr. Reichert László s. k.

 polgármester





 körjegyző

A rendelet kihirdetésre került 2006. március 20-án.










Dr. Reichert László










       körjegyző


1. sz. függelék

a Rendelet 6. §-hoz

Intézmények: 

· Művelődési Ház és Községi  Könyvtár  (8291 Nagyvázsony, Petőfi u. 4.)

2. sz. függelék, a Rendelet 7. §-hoz

Közalapítvány:

Elsősorban településfejlesztési,  de közművelődési feladatokat is ellátó: Nagyvázsonyi Településfejlesztési Közalapítvány.

3 sz. függelék, a Rendelet  9. §-hoz

Kötelező adatok

 közművelődési megállapodás megkötéséhez 

A megállapodó felek adatai (név, képviselő, cím):

Az ellátandó feladat helyszínének (épület, épületrész) telekkönyvi és egyéb adatai (címe, telefonszám, tulajdonos stb.):

A közművelődési megállapodás megkötésének célja: 

A megállapodók érdeke a feladatellátás és a lakossági szolgáltatás szempontjából:

Az ellátandó feladat pontos rögzítése (tartalma, formája):

A feladatellátás kezdete és vége, rendszerességének ideje (havi bontásban), és időtartama:

A feladatellátást várhatóan igénybevevők köre:

Az feladatellátást igénybevevők szempontjából meghatározott díjtételek: 

A feladatellátásban résztvevők neve, szakmai végzettsége: 

A feladatellátáshoz az önkormányzattól igényelt
 - ingóságok, 
 - eszközök,
 - pénzösszeg/év,
- stb.:

A kérelemhez csatolni kell az épület tulajdoni lapját, a feladatellátó okiratainak másolatait (alapító okirat, bírósági bejegyzés, vállalkozói engedély stb.)

� Módosította a 10/2007.(V.25.) rendelet


� módosította a 10/2007.(V.25.) rendelet


� módosította a 10/2007.(V.25.) rendelet


� módosította a 10/2007.(V.25.) rendelet


� hatályon kívül helyezte a 10/2007.(V.25.) rendelet


� módosította a 10/2007.(V.25.) rendelet


� módosította a 10/2007.(V.25.) rendelet


� módosította a 10/2007.(V.25.) rendelet


� hatályon kívül helyezte a 10/2007. (V.25.) rendelet


� módosította a 10/2007.(V.25.) rendelet


� beiktatta a 13/2009.(X.30.) rendelet

